Title: ประกาศกรมการค้าภายใน เรื่อง แบบและวิธีการจัดส่งแบบรายงานประจำปี แสดงข้อมูลสินค้าที่ทำการเก็บรักษาสินค้าเฉพาะแก่บริษัทในเครือ

ประกาศกรมการค้าภายใน

ประกาศกรมการค้าภายใน
เรื่อง
แบบและวิธีการจัดส่งแบบรายงานประจำปี
แสดงข้อมูลสินค้าที่ทำการเก็บรักษาสินค้าเฉพาะแก่บริษัทในเครือ

อาศัยอำนาจตามความในมาตรา ๔๙ แห่งพระราชบัญญัติคลังสินค้า
ไซโล และห้องเย็น พ.ศ.
๒๕๕๘ อธิบดีกรมการค้าภายใน ออกประกาศไว้ ดังต่อไปนี้

ข้อ
๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ให้ผู้มีคลังสินค้า ไซโล
หรือห้องเย็นที่เก็บรักษาสินค้าเฉพาะแก่บริษัทในเครือโดยรับบำเหน็จเป็นทางการค้าปกติ
ต้องจัดทำรายงานประจำปีแสดงข้อมูลสินค้าที่ทำการเก็บรักษาสินค้าเฉพาะแก่บริษัทในเครือ
และยื่นต่อพนักงานเจ้าหน้าที่
ภายในหนึ่งร้อยยี่สิบวันนับแต่วันสิ้นปีปฏิทินของทุกปี
ตามแบบรายงานประจำปีแสดงข้อมูลสินค้าที่ทำการเก็บรักษาสินค้าเฉพาะแก่บริษัทในเครือท้ายประกาศนี้

ข้อ
๓  การแจ้งข้อมูลตามข้อ ๒ ให้ยื่น ณ
สถานที่ราชการ ดังต่อไปนี้
(๑)
กรณีมีสำนักงานตั้งอยู่ในกรุงเทพมหานคร ให้ยื่น ณ กรมการค้าภายใน กระทรวงพาณิชย์
(๒)
กรณีมีสำนักงานตั้งอยู่ในจังหวัดอื่น นอกจากกรุงเทพมหานคร ให้ยื่น ณ
สำนักงานพาณิชย์จังหวัดแห่งท้องที่ที่สำนักงานตั้งอยู่
การแจ้งข้อมูลตามวรรคหนึ่ง จะแจ้งโดยทางไปรษณีย์ลงทะเบียนตอบรับ
ทางโทรสาร หรือทางข้อมูลอิเล็กทรอนิกส์ก็ได้
โดยให้ถือวันที่ได้ประทับตราประจำวัน ณ ที่ทำการไปรษณีย์ต้นทางเป็นวันแจ้ง
ในกรณีที่แจ้งทางโทรสารจะถือวันที่ได้รับโทรสารเป็นวันแสดงเจตนาในการแจ้ง
ในกรณีการแจ้งทางข้อมูลอิเล็กทรอนิกส์ให้ถือวันที่ข้อมูลอิเล็กทรอนิกส์ได้เข้าสู่ระบบข้อมูลของกรมการค้าภายใน
กระทรวงพาณิชย์เป็นวันแสดงเจตนาในการแจ้ง
การแจ้งทางโทรสารตามวรรคสองจะสมบูรณ์ก็ต่อเมื่อผู้มีคลังสินค้า
ไซโล หรือห้องเย็นที่เก็บรักษาสินค้าเฉพาะแก่บริษัทในเครือโดยรับบำเหน็จเป็นทางการค้าปกติได้ส่งต้นฉบับให้พนักงานเจ้าหน้าที่แล้ว
ให้ผู้มีคลังสินค้า
ไซโล
หรือห้องเย็นที่เก็บรักษาสินค้าเฉพาะแก่บริษัทในเครือโดยรับบำเหน็จเป็นทางการค้าปกติตามวรรคหนึ่งที่ประสงค์จะแจ้งทางข้อมูลอิเล็กทรอนิกส์ลงนามในบันทึกแสดงความตกลงในการแจ้งทางข้อมูลอิเล็กทรอนิกส์
ตามหลักเกณฑ์และวิธีการที่อธิบดีกำหนด

ข้อ ๔  เมื่อพนักงานเจ้าหน้าที่ได้รับข้อมูลตามข้อ
๒ แล้ว ให้ตรวจสอบข้อมูลให้ถูกต้องครบถ้วน กรณีข้อมูลไม่ถูกต้องหรือไม่ครบถ้วน
ให้พนักงานเจ้าหน้าที่แจ้งให้ผู้แจ้งแก้ไขเพิ่มเติมข้อมูลให้ถูกต้องและครบถ้วน
และยื่นต่อพนักงานเจ้าหน้าที่ภายในสามสิบวันนับแต่วันที่ได้รับแจ้ง
กรณีที่ผู้แจ้งไม่ดำเนินการภายในระยะเวลาที่กำหนดตามวรรคหนึ่ง
ให้พนักงานเจ้าหน้าที่คืนแบบรายงานประจำปีให้แก่ผู้แจ้ง
พร้อมทั้งแจ้งเป็นหนังสือถึงสาเหตุแห่งการคืนให้ทราบด้วย
โดยให้ถือว่าผู้มีคลังสินค้า ไซโล หรือห้องเย็นที่เก็บรักษาสินค้าเฉพาะแก่บริษัทในเครือโดยบำเหน็จเป็นทางการค้าปกติไม่ได้แจ้งข้อมูลตามข้อ
๒

ประกาศ ณ วันที่ ๔
เมษายน พ.ศ. ๒๕๕๙
วิบูลย์ลักษณ์  ร่วมรักษ์
อธิบดีกรมการค้าภายใน

[เอกสารแนบท้าย]

๑. แบบรายงานประจำปีแสดงข้อมูลสินค้าที่ทำการเก็บรักษาสินค้าเฉพาะแก่บริษัทในเครือ

(ดูข้อมูลจากภาพกฎหมาย)

ชวัลพร/ปริยานุช/จัดทำ
๑๑ พฤษภาคม
๒๕๕๙

นุสรา/ตรวจ
๑๖ มิถุนายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๐๑ ง/หน้า ๔๑/๔ พฤษภาคม ๒๕๕๙